Euroopa Liidu Teataja L 137 , 03/06/1977 Lk 0007 - 0011

Soomekeelne eriväljaanne: Peatükk 3 Köide 8 Lk 0222

Kreekakeelne eriväljaanne: Peatükk 03 Köide 18 Lk 0101

Rootsikeelne eriväljaanne: Peatükk 3 Köide 8 Lk 0222

Hispaaniakeelne eriväljaanne: Peatükk 03 Köide 12 Lk 0158

Portugalikeelne eriväljaanne Peatükk 03 Köide 12 Lk 0158



Nõukogu määrus (EMÜ) nr 1170/77, 17. mai 1977, millega muudetakse määrust (EMÜ) nr 1696/71 humalaturu ühise korralduse kohta EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artikleid 42, 43, 113 ja 235, võttes arvesse komisjoni ettepanekut, võttes arvesse Euroopa Parlamendi arvamust, [1] võttes arvesse majandus- ja sotsiaalkomitee arvamust [2] ning arvestades, et: alates humalaturu ühist korraldust käsitleva nõukogu 26. juuli 1971. aasta määruse (EMÜ) nr 1696/71 [3] (muudetud ühinemisaktiga [4]) rakendamisest on olukord humalaturul nii maailmas kui ka ühenduse tasandil radikaalselt muutunud, avaldudes pakkumise ja nõudmise tasakaalustamatuses, mis on põhjustanud hindade järsu langemise; kõnealuse tasakaalustamatuse põhjuseks on osalt humala, eriti teatavate humalasortide kasvualade ülemäärane laiendamine ning osalt väiksemate humalakoguste kasutamine õlle tootmiseks, mille tõttu on tekkinud suured humalapulbri ja humalaekstrakti varud; seepärast tuleks turu paremaks tasakaalustamiseks muuta teatavaid ühenduse eeskirju; tuleks vastu võtta kvaliteedipoliitika, sätestades minimaalsed kvaliteediomadused ja kohaldades sertifitseerimissüsteemi, mis hõlmab vähemalt tootmiskohta, saagiaastat ja sorti; sertifitseerimata toodete turustamine ja samaväärsetele miinimumomadustele mittevastavate toodete import tuleks keelata; selleks, et tootjad ei näitaks oma sissetulekuid tegelikest väiksemana, tuleks keskmine sissetulek, mis on oluline tegur abisumma kindlaksmääramisel, arvutada üksnes täistoodangut andvaid maa-alasid arvesse võttes; selleks, et tagada abi osutumine tootmist suunavaks teguriks, tuleks selline abi määrata kindlaks mitte sordi järgi, vaid ühiste tunnuste ja sama lõppkasutusega sortide rühmade järgi; humalatootjad peaksid suutma kaasa aidata pakkumise ja nõudmise tasakaalu saavutamisele, mis on vajalik hindade ja sissetulekute stabiliseerimiseks; kõnealuse eesmärgi saab hõlpsamini saavutada ning tootjatel oleks rohkem mõju tootmispoliitikale ja pakkumise korraldamisele juhul, kui moodustatakse tootjarühmad; tunnustatud tootjarühmadele kõnealuse eesmärgi saavutamiseks vahendite andmist silmas pidades peaks üheks tunnustamise tingimuseks olema see, et rühmad turustavad liikmete kogu saagi ja jaotavad tootmistoetuse liikmete vahel proportsionaalselt humalakasvatusalaga, võttes arvesse turuolukorda; struktuuriliste ülejääkide tekkimise vältimiseks tuleks praegust turuolukorda silmas pidades keelata määratletud ajaks humalakasvatusalade laiendamine; peale selle tuleks püüda kohandada ühenduse toodangu kvaliteeti turusuundumustele, jätkates kõnealuse aja jooksul abi andmist tootjarühmadele muude sortide kasvatamisele üleminekuks ja humalaistanduste ümberkorraldamiseks; kõnealust abi peaks andma juhul, kui ümberkorraldatava ala suurust vähendatakse oluliselt; määruse (EMÜ) nr 1696/71 kohaldamisel saadud kogemused näitavad, et lisaks tootmistoetuse kohandamisele on vaja vahendeid ennetusabinõude võtmiseks struktuuriliste ülejääkide või turuhäirete ohu tekkimise korral; seoses käesolevas määruses esitatud muudatuste kohaldamisega võib olla vaja kehtestada üleminekumeetmed; halduslikel põhjustel ei tuleks tootmistoetusega seotud meetmeid kohaldada kuni 1977. aasta saagikoristuseni, kuid muid muudatusi, eriti sortide vahetamiseks antava abiga seotud muudatusi tuleks kohaldada kohe, ON VASTU VÕTNUD KÄESOLEVA MÄÄRUSE: Artikkel 1 Määrust (EMÜ) nr 1696/71 muudetakse järgmistes artiklites sätestatud viisil. Artikkel 2 Artiklit 1 täiendatakse järgmiselt: "4. Artikli 12 lõike 5 tähenduses on: a) esimese valmistusetapi humal esimese kuivatustöötluse läbinud, pakitud, müügiks valmis humal; b) täistoodangu andvad maa-alad kolmandal tootmisaastal täistoodangu andvad maa-alad." Artikkel 3 Artikkel 2 asendatakse järgmisega: "Artikkel 2 1. Artiklis 1 osutatud tooted, mis on koristatud ühenduses või valmistatud ühenduses koristatud humalast või kolmandatest riikidest imporditud humalast, sertifitseeritakse. 2. Sertifikaadi võib välja anda üksnes toodete puhul, millel on teatavale turustusetapile vastavad minimaalsed kvaliteediomadused. 3. Sertifikaadile tuleb märkida vähemalt: a) humala tootmise koht või kohad; b) saagiaasta või -aastad; c) sort või sordid. 4. Nõukogu võtab komisjoni ettepanekul kvalifitseeritud häälteenamusega vastu iga toote puhul käesoleva artikli üldised rakenduseeskirjad ja nende rakendamise alguskuupäeva. 5. Käesoleva artikli üksikasjalikud rakenduseeskirjad võetakse vastu artiklis 20 sätestatud korras." Artikkel 4 1. Artiklist 3 jäetakse välja sõnad "vastavalt päritolunimetusele". 2. Artikkel 4 tunnistatakse kehtetuks. 3. Artikli 5 lõige 2 asendatakse järgmisega: "2. Artiklis 1 osutatud tooteid käsitatakse lõikes 1 osutatud standardile vastavatena, kui nendega on kaasas päritoluriigi ametiasutuse poolt väljaantud tõend, mis on tunnistatud samaväärseks artiklis 2 osutatud sertifikaadiga. Kõnealuste tõendite samaväärsus tõendatakse hiljemalt 31. detsembriks 1978 artiklis 20 ettenähtud korras." Artikkel 5 Artikkel 7 asendatakse järgmisega: "Artikkel 7 1. Käesoleva määruse kohaldamisel tähendab "tootjarühm" üksnes humalatootjatest või, kui siseriiklikud õigusaktid seda lubavad, peamiselt humalatootjatest koosnevat rühma, mis on moodustatud tootjate algatusel eelkõige järgmistel eesmärkidel: a) tarnete koondamine ja turu tasakaalustamine rühma liikmete kogu toodangu turustamise teel; b) tootmise ühine kohandamine turunõuetele ja toodangu parandamine sortide vahetamise ja humalaistanduste ümberkorraldamise teel; c) kasvatamise ja saagikoristuse ratsionaliseerimise ja mehhaniseerimise edendamine tootmise tulusamaks muutmise eesmärgil; d) tootmise ühiseeskirjade vastuvõtmine; e) artiklis 12 ettenähtud abisüsteemi juhtimine: - jaotades igale rühmaliikmele tema osa abist proportsionaalselt humalakasvatusmaaga, - võttes meetmeid, mis võimaldavad punktis a kirjeldatud eesmärkide saavutamist ja mida liikmesriik on tunnustanud lõike 3 sätete alusel. 2. Käesoleva määruse kohaldamisel tähendab "tootjate liit" tunnustatud tootjarühmade liitu, mis järgib samu eesmärke mis rühmad ning mida liikmesriik on tunnustanud vastavalt lõike 3 sätetele. 3. Liikmesriigid tunnustavad tootjate rühmi ja liite, mis on taotlenud tunnustamist ja mis vastavad järgmistele üldtingimustele: a) nad kohaldavad tootmise ja turustamise üldeeskirju (esimesel turustusetapil); b) nad kannavad oma põhikirja rühmade liikmetest tootjate ja liitude liikmetest tunnustatud tootjarühmade kohustuse: - täita ühiseid tootmiseeskirju, - müüa kogu toodang rühma või liidu kaudu. Kõnealust kohustust ei kohaldata siiski toodete puhul, mille kohta tootjad olid sõlminud müügilepingud enne rühmaga liitumist, juhul kui rühma teavitati kõnealustest lepingutest ja kui rühm need lepingud heaks kiitis. Sellist heakskiitmist ei nõuta siiski kuni 31. detsembrini 1980. Rühm või liit võib lubada oma liikmetel turustada osa nende toodangust ise vastavalt rühma või liidu sätestatud eeskirjadele; c) nad tõendavad oma majanduslikult elujõulist tegevust; d) nad välistavad oma tegevusalal ühenduse tootjate või rühmade mistahes diskrimineerimise, eelkõige rahvuse või asukoha alusel; e) nad tagavad diskrimineerimata kõikidele tootjatele, kes täidavad põhikirja nõudeid, õiguse kuuluda rühma; f) nad kannavad oma põhikirja sätted, mille eesmärk on tagada rühma või liidu liikmetele õigus astuda soovi korral rühmast või liidust välja tingimusel, et nad on liikmed olnud vähemalt kolm aastat ja teatavad rühmale või liidule oma kavatsusest vähemalt üks aasta enne lahkumist. Kõnealuste sätete kohaldamine ei piira selliste siseriiklike õigusnormide kohaldamist, mis on ette nähtud konkreetsetel juhtudel tootjarühma või selle võlausaldajate kaitseks liikme lahkumisest põhjustatud võimalike finantstagajärgede eest, või takistamaks liikme lahkumist eelarveaasta jooksul; g) nad peavad olema juriidilised isikud või piisava õigus- ja teovõimega õiguste omamiseks ja kohustuste kandmiseks vastavalt siseriiklike õigusaktide sätetele; h) nad kannavad oma põhikirja kohustuse pidada eraldi arvestust tegevuste kohta, millega seoses neid on tunnustatud; i) neil ei ole ühenduses turgu valitsevat seisundit. 4. Volitused tunnustada tootjarühmi ja tootjate liite on liikmesriigil, mille territooriumil on tootjarühma või tootjate liidu registrijärgne asukoht. 5. Käesoleva artikli rakenduseeskirjad, eelkõige lõike 1 punktis e sätestatud abisüsteemi juhtimine, turustamise määratlus lõike 3 punkti a tähenduses ja lõike 3 punktis f ettenähtud sätetega seotud eeskirjad võetakse vastu artiklis 20 ettenähtud korras." Artikkel 6 Artikkel 8 asendatakse järgmisega: "Artikkel 8 1. Liikmesriigid võivad anda abi tunnustatud tootjarühmadele kolme aasta jooksul alates nende tunnustamisest artikli 7 lõike 3 kohaselt, et soodustada rühmade moodustamist ja hõlbustada nende tegevust. Esimesel, teisel ja kolmandal aastal ei tohi abisumma ületada vastavalt 3, 2 ja 1 % sellise turustatud toodangu väärtusest, mida on tunnustatud. Abi summa ei tohi siiski ületada esimesel aastal 60 %, teisel aastal 40 % ja kolmandal aastal 20 % tootjarühma halduskuludest. Turustatava toodangu väärtuse arvutamisel igaks aastaks võetakse aluseks: - liikmetest tootjate keskmine toodang, mis on turustatud nende ühinemisele eelnenud kolme kalendriaasta jooksul, - keskmised tootjahinnad, mille kõnealused tootjad nimetatud ajal said. 2. Nõukogu võtab komisjoni ettepanekul kvalifitseeritud häälteenamusega vastu käesoleva artikli üldised rakenduseeskirjad. Käesoleva artikli üksikasjalikud rakenduseeskirjad võetakse vastu artiklis 20 sätestatud korras." Artikkel 7 Artikkel 9 asendatakse järgmisega: "Artikkel 9 1. Humalakasvatusmaade igasugune laiendamine on keelatud 1. juulist 1977 kuni 31. detsembrini 1979. Käesoleva lõike kohaldamisel võivad liikmesriigid käsitada tunnustatud tootjarühma üksiktootjana. 2. Liikmesriigid võtavad kõik vajalikud meetmed lõikes 1 osutatud keelu kohaldamise kontrollimiseks. 3. Liikmesriigid võivad anda tunnustatud tootjarühmadele abi kuni 1800 arvestusühikut hektari kohta üleminekuks muude sortide kasvatamisele ja humalaistanduste ümberkorraldamiseks artikli 7 lõike 1 punkti b kohaselt, tingimusel et kõnealused tegevused viiakse ellu enne 1. juulit 1979 ja nendega kaasneb asjaomase maa-ala suuruse vähendamine vähemalt 40 %. 4. Nõukogu võib komisjoni ettepanekul kvalifitseeritud häälteenamusega pikendada käesolevas artiklis osutatud meetmete kohaldamise aega." Artikkel 8 Artikkel 12 asendatakse järgmisega: "Artikkel 12 1. Ühenduses toodetud humala jaoks kehtestatakse abisüsteem. 2. Abi võib anda tootjatele, et võimaldada neil saada õiglast sissetulekut. 3. Ühenduse piirkondades, kus tunnustatud tootjarühmad suudavad tagada oma liikmetele õiglase sissetuleku ja saavutada tarnete ratsionaalse korralduse, antakse abi üksnes nendele tootjarühmadele. Muudes piirkondades antakse abi üksiktootjatele. 4. Nõukogu võtab aegsasti liikmesriikide poolt edastatud teabel põhineva komisjoni ettepaneku alusel kvalifitseeritud häälteenamusega vastu lõike 3 esimeses lõigus osutatud piirkondade loetelu. 5. a) Abi summa hektari kohta määratakse kindlaks vastavalt sordirühmadele, võttes arvesse eelkõige: - iga sordirühma puhul keskmist sissetulekut, mille saavad tootjarühmad humala esimese tootmisetapi käigus ja mis arvestatakse samas etapis täistoodangut andvate maa-alade kohta, võrreldes eelmiste saagikoristuste puhul saadud keskmiste sissetulekutega, - ühenduse turu hetkeolukorda ja prognoositavat suundumust, - välisturu suundumust ja maailmaturuhindu, - hinnasuundumusi. b) Humalasortide eri rühmad on järgmised: - rühm 1: aromaatne humalasort, - rühm 2: mõru humalasort, - rühm 3: muud. 6. Kui artiklis 11 osutatud aruandest ilmneb struktuuriliste ülejääkide või ühenduse humalaturu tarnestruktuuri häire tekkimise oht: a) võib abi anda üksnes osa kõnealusel aastal registreeritud humalakasvatusmaa jaoks; b) võib maa-alad, millel kasvatatakse humalat esimest ja/või teist aastat, kuulutada abi saamise tingimustele mittevastavateks. Pärast humalakasvatusala arengu kontrollimist eelkõige lepingute, hinnataseme ja varude seisu järgi seoses edusammudega toodete turustamises, tehakse otsus, kas punktides a ja b kirjeldatud meetmeid kohaldatakse kõikide sordirühmade suhtes või üksnes ühe või mitme sordirühma suhtes. 7. Eelmise kalendriaasta saagiga seotud humalakasvatusalade suhtes kohaldatava abi summa määratakse kindlaks kahe kuu jooksul pärast artiklis 11 osutatud aruande esitamist ja enne 30. juunit asutamislepingu artikli 43 lõikes 2 sätestatud korras. 8. Käesoleva artikli rakendamise kord võetakse vastu artiklis 20 ettenähtud korras." Artikkel 9 Artikli 13 lõige 1 asendatakse järgmisega: "1. Kui artikli 12 lõikest 6 ei tulene teisiti, antakse abi registreeritud alade jaoks, millelt saak on koristatud. Liikmesriigid määravad pädevad asutused, kes registreerivad iga tootja humalakasvatusalad ja kes vastutavad registri kontrollimise ja pidamise eest." Artikkel 10 Lisatakse järgmine artikkel: "Artikkel 16a Juhul, kui ilmneb ülejääkide või turu tarnestruktuuri häire tekkimise oht, võib nõukogu komisjoni ettepanekul kvalifitseeritud häälteenamusega võtta vastavad meetmed turu tasakaalustamatuse vältimiseks. Sellised meetmed võivad mõjutada näiteks: - tootmispotentsiaali, - tarnemahtu, - turustamistingimusi." Artikkel 11 Artikli 17 lõige 5 asendatakse järgmisega: "5. Ühismeetmete hinnanguline kogumaksumus Euroopa Põllumajanduse Arendus- ja Tagatisfondi jaoks on 2 miljonit arvestusühikut." Artikkel 12 Artikkel 23 asendatakse järgmisega: "Artikkel 23 Kui ülemineku lihtsustamiseks määrusega (EMÜ) nr 1170/77 muudetud süsteemile on vaja üleminekumeetmeid, eriti juhul, kui muudetud süsteemi kehtestamisel esineb sätestatud kuupäeval olulisi raskusi, võetakse sellised meetmed artiklis 20 sätestatud korras. Kõnealuseid meetmeid kohaldatakse kuni 31. detsembrini 1980. Kuni kõnealuse kuupäevani lubatakse Ühendkuningriigil maksta tootjatele tootmistoetust Ühendkuningriigi poolt määratud asutuse vahendusel." Artikkel 13 Käesolev määrus jõustub 1. juulil 1977. Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. mai 1977 Nõukogu nimel eesistuja J. Silkin [1] EÜT C 6, 10.1.1977, lk 142. [2] EÜT C 56, 7.3.1977, lk 23. [3] EÜT L 175, 4.8.1971, lk 1. [4] EÜT L 73, 27.3.1972, lk 14. --------------------------------------------------